РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/9-18

25. јануар 2018. године

Б е о г р а д

ЗАПИСНИК

23. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 25. ЈАНУАРА 2018. ГОДИНЕ

Седница је почела у 12.00 часова.

 Седницом је председавала Стефана Миладиновић, заменик председника Одбора.

 Седници су присуствовали чланови Одбора: Драган Весовић, Драган Јовановић, др Владимир Орлић, Огњен Пантовић, Снежана Б. Петровић, Далибор Радичевић и Ивана Стојиљковић.

 Седници су присуствовали заменици чланова Одбора: Ивана Николић (заменик Јовице Јевтићa), Горан Ковачевић (заменик Зорана Милекића) и Радослав Цокић (заменик Катарине Ракић).

 Седници нису присуствовали чланови Одбора: Јасмина Каранац, Ненад Константиновић, Марина Ристић, Александар Стевановић, Новица Тончев и Горан Ћирић, нити њихови заменици.

Седници су присуствовали из Министарства, трговине, туризма и телекомуникација: Татјана Матић, државни секретар, Милан Добријевић, руководилац групе за развој Дигиталне агенде, Наталија Радоја, шеф Одсека за регулативу, планирање и анализу у области информационог друштва, Татјана Андан, начелник Одељења за планирање, развој и надзор у области електронских комуникација, Иван Ивановић, саветник у Групи за регулативу у области електронских комуникација и Марија Вучинић, начелник Одељења за поштански саобраћај и надзор.

Одбор је, једногласно, у складу са предлогом заменика председника Одбора усвојио следећи:

Д н е в н и р е д

 1. Разматрање Извештајa о раду Министарства трговине, туризма и телекомуникација за период од 1. априла 2017. године до 30. јуна 2017. године (број 02-2226/17 од 18. 08. 2017. године);

 2. Разматрање Извештајa о раду Министарства трговине, туризма и телекомуникација за период од 1. јула 2017. године до 30. септембра 2017. године (број 02-3456/17 од 10. 11. 2017. године);

3. Разматрање представки на предлог Радне групе Одбора.

Одбор је, једногласно усвојио Записник 21. Седнице одбора одржане 18. октобра (11 гласова за) и Записник 22. седнице Одбора одржане 23. новембра 2017. године (11 гласова за ).

 Пре преласка на разматрање утврђеног дневног реда заменик председника Одбора је предложила да се обави заједнички претрес прве две тачке дневног реда. Одбор је, једногласно (11 гласова за), прихватио предлог.

Прва и друга тачка дневног реда:

**- Разматрање Извештајa о раду Министарства трговине, туризма и телекомуникација за период од 1. априла 2017. године до 30. јуна 2017. године;**

**- Разматрање Извештајa о раду Министарства трговине, туризма и телекомуникација за период од 1. јула 2017. године до 30. септембра 2017. године.**

 На почетку излагања државни секретар, Татјана Матић, је истакла да су у Сектору за електронске комуникације и поштански саобраћај у наведеном периоду главне активности биле законодавне и усмерене пре свега на израду системских закона у овој области. Поред тога у овом периоду је припремљен и нацрт Закона о потврђивању завршних аката Светске конференције о радио- комуникацијама који је достављен на мишљење свим надлежним органима и организацијама. Такође, Министарство је припремило Стратегију развоја мрежа нове генерације до 2023. године која ће поставити главне правце и циљеве успешног развоја широкопојасних мрежа и сервиса у Републици Србији. Иначе, поред Закона о широкопојасној и комуникационој инфраструктури Стратегија на којој се ради представља улагање у појас широкопојасног приступа и представљаће једно од стратешких опредељења у будућем раду имајући у виду да улагање у ову област директно утиче на раст бруто друштвеног производа, конкурентност свих сектора привреде и унапређење квалитета живота грађана. Стратегија дефинише мере које ће органима државне управе омогућити примену нових технологија, пораст укупне вредности индекса конкурентности, обезбедити доступност инфраструктури електронских комуникација и проширити скуп услуга, како резиденцијалним тако и пословним корисницима. Јавна расправа о предлогу Стратегије је одржана у периоду од 18. сертембра до 8. октобра 2017. године, а организован је и округли сто у Привредној комори Републике Србије 22. септембра 2017. године. У овом периоду је приступљено изради мапа доступности широкопојасног приступа интернету, као и анализи тренутне понуде широкопојасних сервиса. Започета је и релизација пројекта под називом „Национални програм за развој широкопојасног приступа“. Овај пројекат укључује анализу и планове, као и процену трошкова за даљи развој широкопојасног приступа а спроводи се уз подршку Европске банке за обнову и развој. Крајњи циљ Пројекта је квантитативна процена економске оправданости инвестиција у мрежу која ће одговарати будућим потребама, узимајући у обзир постојеће инвестиционе планове пре свега оператора.

Поред наведеног, у овом периоду Министарство је добило обавештење да је упућен позив Републици Србији да достави своју преговарачку позицију за преговоре о поглављу 10. У складу са Упутством за израду преговарачке позиције Министарство je почело припрему материјала.

Када су у питању редовне активности које се односе на инспекцијски надзор у области електронских комуникација одговорено је на 55 представки у наведеном периоду. Затим, Министарство се прикључило систему електронског издавања грађевинских дозвола кроз централизовану софтверску апликацију за обједињену процедуру. Одељење за поштански саобраћај и надзор је на седници Владе Републике Србије одржане 7. септембра 2017. године усвојило Стратегију развоја поштанских услуга у Републици Србији, што представља стратешки документ којим су утврђени циљеви развоја и унапређења тржишта поштанских услуга, као и основна начела и смернице за реализацију стратешких циљева поштанских услуга у Републици Србији за период од 2017. године до 2020. године. Поред тога, припремљен је и Нацрт Закона о потврђивању аката Светског поштанског савеза и прослеђен органима државне управе ради прибављања неопходних мишљења.

Када је у питању Сектор за информационо друшто, Влада Републике Србије је 17. августа 2017. године усвојила Предлог закона о електронском документу, електронској индентификацији и услугама од поверења у електронском пословању. Ово је заначајан системски закон кључан за даљу дигитализацији како државне управе, тако и привредних друштава. Предложеним законом се изједначава правно дејство електронског документа са папирним, а поред електронског потписа и временског жига предвиђају се нове квалификоване услуге од поверења у електронском пословању, а то је пре свега електронски печат, електронска достава, чување електронских докумената и аутентикација веб сајтова. Закон је у потпуности усклађен са новом европском регулативом у овој области и очекује се да ће његова примена донети бројне користи грађанима, привреди и држави. У Сектору за информационо друштво у наведеном периоду је реализован Пројекат повезивања свих основних и средњих школа на интернет мрежу. У периоду до септембра 2017. године повезано је укупно 1573 школе од укупно 1750. Овим повезивањем школе нису добиле само стабилан, безбедан и бесплатан интернет већ и активну заштиту, онлајн подршку, као и могућност коришћења међународних услуга електронске едукације. У односу на класичан комерцијалан прикључак предност овог повезивања је могућност филтрирања садржаја сајтова са штетним и непримереним садржајем. Такође, у наведеном периоду Министарство је расписало јавни конкурс за доделу средстава за програме у области развоја информационог друштва. Поред програма који се односи на такмичења у области рачунарства, математике и физике у овом конкурсу по први пут је истакнут програм обука за пензионере у циљу подизања нивоа дигиталне писмености. Национални контакт центар за безбедност деце на интернету је наставио са радом. Одржане су презентације у основним школама на којима су и деца и родитељи едуковани о ризицима и опасностима, које постоје на интернету. Забележено је око 2000 позива Националном контакт центру за безбедност деце на интернету, где је један део предмета са елементима кривичног дела прослеђен МУП у, а један део тужилаштву. Сви ти предмети се обрађују, а надлежне институције предузимају одређене активности.

С обзиром да није било пријављених чланова Одбора за дискусију расправа је закључена.

Сагласно члану 229. Пословника Народне скупштине, Одбор је размотрио Извештај о раду Министарства трговине, туризма и телекомуникација за период од 1. априла 2017. године до 30. јуна 2017. године и одлучио, већином гласова (9 за, 2 члан Одбора нису гласала), да га прихвати.

 Сагласно члану 229. Пословника Народне скупштине, Одбор је размотрио Извештај о раду Министарства трговине, туризма и телекомуникација за период од 1. јула 2017. године до 30. септембра 2017. године и одлучио, већином гласова (10 за, 1 члан Одбора није гласао), да га прихвати.

Трећа тачка дневног реда - **Разматрање представки упућених Одбору**

Поводом ове тачке дневног реда заменик председника Одбора дала је реч известиоцу Радне групе Одбора за представке Ивани Стојиљковић.

 Народни посланик Ивана Стојиљковић је обавестила Одбор да је Радна група на састанку одржаном 25. јануара 2018. године размотрила седам пристиглих поднесака и одлучила следеће о даљем поступању:

- Поводом Представке Добриле Петровић из Београда, у вези са заштитом права закупаца станова на неодређено време (број 07-1926/17) – биће прослеђен допис подносиоцу да је Одбор представку размотрио инфомративно, с обзиром да је на основу члана 44. став 1. алинеја 8. и члана 51. Пословника Народне скупштине Одбор за правосуђе, државну управу и локалну самоуправу надлежан за даље поступање;

- Представка Душице Вукотић и Београда, у вези са жалбом на рад ЈКП „Београдски водовод и канализација“ (број 07-3536/17) - биће прослеђена ЈКП „Београдски водовод и канализација“ на даље поступање;

- Представка Љиљане Пешић из Обреновца, у вези са притужбом на рад Катастра непокретности Обреновац, Комуналне и Грађевинске инспекције Градске општине Обреновац (број 07-3549/17) - биће прослеђена Катастру непокретности Градске општине Обреновац на даље поступање;

 - Захтев за Мишљење упућен од стране Инжењерске коморе Србије, у вези са Предлогом Статута Инжењерске коморе Србије (број 351-3601/17) - биће прослеђен Министарству грађевинарства, саобраћаја и инфраструктуре на даље поступање;

 - Представка Злативоја Пешића из Лесковца (број 07-3711/17) – биће упућена Градској управи за урбанизам истамбено-комуналне делатности града Лесковца на даље поступање;

- Представка Добросава Стаменковића из Ниша, у вези са примедбом на решење о грађевинској дозволи (број 07-4137/17) – биће прослеђена општини Мерошина на даље поступање;

- Поводом поновљене Представка Радомира Марковића из Београда, у вези са жалбом на рад ЈП „Пошта Србије“ (број 07-1886/13) - биће прослеђен допис подносиоцу да је Одбор предузео све мере у вези са својим надлежностима имајући у виду да је поднете поднеске исте или сличне садржине разматрао на 3. седници Одбора одржаној 26. 09. 2016. године и 14. седници Одбора одржаној 17. 05. 2017. године, као и да му је лично 27. 11. 2017. године служба Одбора уручила фотокопије одговора: ЈП „Поште Србије“ и Министарства трговине, туризма и телекомуникација Републике Србије, за које је тврдио да их није добио.

Одбор је, једногласно (11 за), одлучио да прихвати предлоге Радне групе за поступање поводом сваког поднеска.

\*

\* \*

На седници Одбора вођен је тонски запис.

 Седница је закључена у 12.40 часова.

СЕКРЕТАР ОДБОРА ЗАМЕНИК ПРЕДСЕДНИК ОДБОРА

 Биљана Илић Стефана Миладиновић